Pensioenaris in sorgsentrum gee ook aan Boshof-boere | Netwerk24
Deur Gerda-Marie van Rooyen 27 Oktober 2020 06:22
Ethinie de Wit (81) het twee koekies seep en 'n klein buisie tandepasta bymekaar gesit.
Sy het die hele Maandagoggend gewag vir past. Petro Kock, die bestuurder van die bejaardesorgsentrum, om haar skenking aan haar te kon oorhandig vir verdere verspreiding.
Verskeie instansies, waaronder plaaslike gemeentes, AfriForum en Boshof Agri, is besig met insamelings vir boere wat groot verliese in die brande in die streek gely het.
Ethinie de Wit met haar bydraes.
Skenkings landwyd stroom ook in en sluit in voer en liters water.
"Sy het later moeg geword, maar nog steeds was die sepies in haar hande," sê Kock.
Ethinie, oorspronklik van Oranjemund, woon al 35 jaar in Boshof. Sy bly sedert die begin van die staat van inperking in die sentrum wat sy as 'n "tronk" beskryf omdat sy nie meer vrylik kan rondbeweeg nie.
"Dit is al wat sy het (om te gee). Dit kom uit haar hart uit. Die Woord van God sê immers Hy kyk na die hart en Hy het 'n vrygewige gewer lief. Dit laat 'n mens twee keer dink!" sê Kock bewoë.